Diari Oficial de la Generalitat Valenciana


Sumari del DOGV 7931, del 05-12-2016 (2016/9751)

DECRET 184/2016, de 2 de desembre, del Consell, pel qual es concedeix la Distinció per la Defensa dels Drets i Llibertats Constitucionals a Francisco Javier de Lucas Martín.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   7931

Data del DOGV
:   05-12-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/9751


Data del document
:   02-12-2016

Organisme emissor
:   Presidència de la Generalitat

Tipus de document
:   Decret

Descriptors 

:   * distinció honorífica

DECRET 184/2016, de 2 de desembre, del Consell, pel qual es concedeix la Distinció per la Defensa dels Drets i Llibertats Constitucionals a Francisco Javier de Lucas Martín. [2016/9751]  
El Consell va aprovar, el 4 de desembre de 2015, el Decret 218/2015, pel qual es crea la Distinció per la Defensa dels Drets i Llibertats Constitucionals, amb la finalitat de commemorar el dia de la Constitució espanyola a la Comunitat Valenciana, amb la concessió d'una distinció de caràcter honorífic que reconega la trajectòria de persones o entitats que hagen destacat en la defensa i promoció dels drets, llibertats i deures que recull el títol I de la Constitució.  
  
El catedràtic de Filosofia del Dret i Filosofia Política de la Universitat de València - Estudi General, Javier de Lucas, ha dedicat gran part del seu treball acadèmic d'investigació, docència i divulgació a qüestions relacionades amb els drets humans, les polítiques migratòries i d'asil, la pluriculturalitat i la democràcia.  
Promotor i director de l'Institut Universitari de Drets Humans de la Universitat de València, ha sigut també president de la Comissió Espanyola d'Ajuda al Refugiat (CEAR), i membre, des del 2013 fins al 2015, del Consell Assessor del Mecanisme Nacional per a la Prevenció de la Tortura. Pertany a nombrosos consells científics i editorials i ha publicat vint llibres i més de 300 articles en revistes científiques nacionals i internacionals. A més, dirigeix la col·lecció de llibres «Drets humans», de l'editorial Tirant lo Blanch.  
En l'àmbit concret de la relació entre drets humans i immigració, ha participat i impulsat un bon nombre de fòrums i trobades per a la sensibilització de l'opinió pública i la formació d'agents socials i experts, col·laborant en aquestes tasques amb bona part de les ONG de suport als immigrants i amb les mateixes associacions d'immigrants.  
  
En concret, ha dedicat una especial atenció a la formació crítica de professionals en l'àmbit de la justícia, per la qual cosa ha participat en programes de formació d'advocats, jutges i magistrats sobre immigració, multiculturalitat, globalització i minories, així com en programes de formació d'escoles de policia.  
Entre els reconeixements rebuts, destaca el Premi d'Assaig de la Fundació Bancaixa (1995) pel llibre La tolerancia (amb A. Iglesias, M. Lozano i G. Aparicio), el III Premi d'Assaig Integració Europea (1996), conjuntament amb S. Naïr, convocat pel Consell Valencià del Moviment Europeu i la Generalitat Valenciana, i la Medalla de Plata de la Creu Roja pel seu treball en l'àmbit de la immigració.  
  
Per això, en virtut de l'article 3 del Decret 218/2015, de 4 de desembre, del Consell, pel qual es crea la Distinció per la Defensa dels Drets i Llibertats Constitucionals, i com reconeixement a la seua trajectòria pública en defensa de les llibertats i dels valors democràtics, a proposta del president de la Generalitat, i amb la deliberació prèvia del Consell, en la reunió del 2 de desembre de 2016,  
  
DECRETE  
  
Concedir la Distinció per la Defensa dels Drets i Llibertats Constitucionals al professor Francisco Javier de Lucas Martín.  
  
València, 2 de desembre de 2016  
  
El president de la Generalitat,  
XIMO PUIG I FERRER